## Pravilnik o načinu vođenja evidencije o dolascima na autobusni kolodvor i polascima s autobusnog kolodvora autobusa u linijskom i slobodnom cestovnom prometu

### NN 37/1993 (29.4.1993.), Pravilnik o načinu vođenja evidencije o dolascima na autobusni kolodvor i polascima s autobusnog kolodvora autobusa u linijskom i slobodnom cestovnom prometu

# MINISTARSTVO POMORSTVA, PROMETA I VEZA

Na temelju članka 39. stavka 2. Zakona o prijevozu u unutarnjem cestovnom
prometu ("Narodne novine", br. 77/92) ministar pomorstva, prometa
i veza donosi

## PRAVILNIK

### o načinu vođenja evidencije o dolascima na autobusni kolodvor i polascima s autobusnog kolodvora autobusa u linijskom i slobodnom cestovnom prometu

Članak 1.

Poduzeće koje privredno iskorištava autobusni kolodvor dužno je voditi
evidenciju o dolasku na autobusni kolodvor odnosno polasku s autobusnog
kolodvora svakog autobusa u linijskom i slobodnom cestovnom prometu.

Članak 2.

Evidenciju dolaska i polaska autobusa čini prometni dnevnik dolazaka
autobusa i prometnog dnevnika polazaka autobusa.

Članak 3.

Prometni dnevnik dolazaka i polazaka autobusa u linijskom cestovnom
prometu sadrži:

- datum,

- redni broj linije po vremenu dolaska prema redu vožnje od 00.00 do
24,00 sata.

- naziv linije s polaznom stanicom, završnom stanicom i najmanje jednom
međustanicom,

- skraćenu naznaku tvrtke odnosno naziva prijevoznika odnosno samostalnog
privrednika,

- registarsku oznaku i broj autobusa,

- vrijeme dolaska po redu vožnje,

- vrijeme stvarnog dolaska,

- zakašnjenje izraženo u minutama,

- razlog zakašnjenja,

- razdoblje u kojem se obavlja prijevoz na toj liniji. Prometni dnevnik
dolaska i polaska autobusa u slobodnom cestovnom prometu sadrži:

- - redni broj,

- broj u terminalu,

- skraćenu naznaku tvrtke odnosno naziva prijevoznika odnosno samostalnog
privrednika,

- registarsku oznaku autobusa,

- redovni odlazak i stvarni odlazak,

- mjesto prometovanja.

Obrasci prometnih dnevnika iz stavka 1. i 2. ovoga članka otiskani su
uz ovaj pravilnik i čine njegov sastavni dio (prilog broj 1 i 2).

Članak 4.

Evidencija dolazaka i polazaka autobusa radi se u obliku knjige odnosno
na računalu.

Podaci se u prometni dnevnik dolazaka upisuju odmah nakon dolaska autobusa
na peron za dolazak, a u prometni dnevnik polazaka odmah nakon postavljanja
autobusa na peron za polazak.

Evidencije iz stavka 1. ovog članka čuvaju se najmanje 2 godine od dana
zadnjeg upisa.

Članak 5.

Evidencija dolazaka i polazaka autobusa mora se voditi ažurno i potpuno,
tako da u svako doba pruža uvid u stvarno stanje dolazaka na autobusni
kolodvor odnosno s autobusnog kolodvora.

Članak 6.

Na dan stupanja na snagu ovog pravilnika, prestaje važiti Pravilnik
o načinu vođenja evidencije o dolascima na autobusni kolodvor i polascima
s autobusnog kolodvora autobusa u linijskom prometu ("Narodne novine",
br. 48/78).

Članak 7.

Ovaj pravilnik stupa na snagu osmog dana nakon objave u "Narodnim
novinama".

Klasa: 011-01/93-02/15

Urbroj : 530-01-93-1 ,

Zagreb, 22. veljače 1993.

Ministar pomorstva. prometa i veza

**Ivica Mudrinić, dipl. ing. v. r**

---

```

                                        PROMETNI DNEVNIK                                PRILOG 1

Redni broj
Broj linije iz registra (terminalu
Prijevoznik ili samostalni privrednik
Registarski broj)
Redovni odlazak
Stvarni odazak Autobusna linija:
Zakašnjenje i razlog
Prometuje
Odlazni peron

                                PROMETNI DNEVNIK                                        PRILOG 2
Redni broj
Broj u terminalu
Prijevoznik ili samostalni privrednik
Registarski broj)
Redovni odlazak
Stvarni odazak Slobodni prijevoz
Zakašnjenje i razlog
Prometuje
Odlazni peron

```

Pravilnik, NN 37/1993-681